Nr. 0206062023/06.06.2023

**ALIANȚA PENTRU AGRICULTURĂ ȘI COOPERARE**

**Către:**

**PREȘEDINȚIA ROMÂNIEI,**

**Domnului Președinte Klaus Werner IOHANNIS**

**GUVERNUL ROMÂNIEI,**

**Domnului Premier Nicolae CIUCĂ**

**MINISTERUL AGRICULTURII ȘI DEZVOLTĂRII RURALE,**

**Domnului Ministru Petre DAEA**

**MINISTERUL TRANSPORTURILOR,**

**Domnului Ministru Sorin GRINDEANU**

**MINISTERUL AFACERILOR EXTERNE,**

**Domnului Ministru Bogdan AURESCU**

**REPREZENTANȚA PERMANENTĂ A ROMÂNIEI LA UE,**

**Domnului Ministru Plenipotențiar Achim Irimescu**

**Stimate Domnule Președinte,**

**Stimate Domnule Premier,**

**Stimați Domni Miniștri,**

**Ref: Liberalizarea importurilor produselor agricole din Ucraina și Regulamentul UE 1100/2023**

Dacă noi solicităm acum, la unison, reglementarea situației actuale, o facem pentru a preveni o criza majoră a agriculturii românești, unul din motoarele de creștere economică a ultimilor ani pentru România, cu o pondere de minim 10% din PIB a agriculturii și industriilor conexe. Până la acel moment nu mai este mult și noi suntem pregătiți să ne mobilizăm și să protestăm ieșind în stradă, iar alături de noi vor ieși și cei ce consideră ca am ajuns la un cost al vieții nesustenabil.

Atragem atenția că aceste turbulențe crează condiții de piață ce nu pot fi anticipate corect, care vor duce la nenumărate falimente și mai ales din cauza faptului că domeniul agricol nu este unul consolidat, stabil ca cel vestic, agricultura României fiind la început de drum, reușind să fie un producător bun de materie primă și nu un procesator. Suntem în etapa în care noi producătorii ne pregătim să devenim și procesatori, dar nu putem face acest lucru decât într-un mediu economic și social stabil, predictibil și susținut prin fondurile europene și măsurile politice și economice locale.

Cu o lipsă atât de mare de capital precum în acest an, nu avem cum să ne gândim să devenim stabili și pregătiți pentru viitor, atâta timp cât costurile noastre cresc major de la un an la altul, în care nu ne mai permitem depozitarea dar în același timp nu mai avem soluția vânzării mărfurilor la recoltat deoacere logistic acest lucru nu mai este posibil.

În acest mediu, în care costurile producătorului agricol român cresc în medie cu 70% față de prețurile de dinainte de războiul din Ucraina, suntem forțați să vindem într-o piață nereglementată, cu prețuri mai mici ca cele din 2021.

Pentru anul de recoltă 2023 cheltuielile pe ha pentru o tehnologie medie la principalele culturi sunt cuprinse între 5000-6500 lei/ha. Veniturile medii estimate la ora actuală sunt:

Grâu 4000 kg/ha x 0,75lei/kg= 3000 lei/ha;

Porumb 6000 kg/ha x0,75 lei/kg = 4500 lei/ha;

Floarea soarelui 2000 kg/ha x1,5 lei/kg = 3000 lei/ha;

Rapiță 1500 kg/ha x 1,7lei/kg = 2550 lei/ha;

Producțiile sunt estimative și adaptate la seceta pe care o traversăm. Singura soluție în acest moment este să avem niște producții medii din ce în ce mai mari, dar șansele nu sunt foarte mari. Acest lucru însă nu mai este posibil din cauza politicii «verde» a UE, care devin din ce în ce mai restrictive. Anul acesta salvează doar pe unii dintre fermieri vremea, dar știm cu toții că nu este suficient și avem nevoie de sisteme de irigații pe suprafețe mult extinse.

Și ce vom face cu toată producția dacă nu o putem exporta ???

Avem nevoie de susținerea mediului politic din România pentru a rezista în piața. Nu ne putem opune singuri politicilor UE, nu ne mai lasați în continuare să ne luptăm singuri !

Toți suntem vremelnici însă ar fi bine să conștientizăm faptul că lumea satului se degradează de la moment la moment și se distruge fără a putea fi reparată.

**Anul 2023 este anul apocalipsei pentru agricultura românească**, previzuni mai sumbre decât cele ce urmează nici că ar descrie mai bine situația: ne confruntăm cu o criză generală, generată de o lipsă acută de capital în fermele românești asta în timp ce toate costurile sunt constant în creștere.

Mai mult, chiar dacă este evident însă mereu de remenționat, nu putem să nu observăm neputincioși **prăbușirea prețurilor la cereale/ oleaginose.**

La nivel european măsurile sunt cât mai restrictive, iar veniturile agricultorului român sunt în picaj liber.

Producțiile sunt diminuate din pricina lipsei firescului de bază din agricultură: sistemele de irigații. **Da, situația este într-atât de gravă!!!**

Ca urmare a unui eșec de facto ale așa-numitelor "coridoare de solidaritate", agricultorii din țările noastre se confruntă în prezent cu o scădere rapidă a prețurilor și cu o lipsă de cerere de cereale și semințe oleaginoase din cauza unui exces de ofertă față de cerere.

Stocurile sunt la 150% din nivelul tipic pentru această perioadă a anului, următoarea recoltă începe peste 2-3 săptămâni și există o posibilitate reală ca nimeni să nu aibă cui să vândă și nici unde să depoziteze cerealele și oleaginoasele din recolta viitoare.

**Coridoarele de solidaritate nu funcționează.** Situația este cauzată, în principal, de importul fără taxe vamale și tranzitul de produse agricole ucrainene în Uniunea Europeană, unde au fost importate grâul, porumbul și soia, chiar dacă acestea erau conform intenției, de așa-numitele coridoare de solidaritate destinate țărilor terțe sau cumpărătorilor tradiționali de produse ucrainene. Chiar și în această perioadă în care există interdicție la import, putem pune la dispoziție dovezi clare că marfa din Ucraina intră nestingherită în Romania, în baza contractelor «existente« , aflate în derulare, care au fost prelungite în buza momentulului introducerii interdicției. Solicităm Consiliului Concurenței o analiză a mărfurilor care încă intră în piață, din Ucraina în acest moment.

**Camioanele supraîncărcate care vin din Ucraina ne distrug infrastructura**. Numărul camioanelor încărcate cu produse primare procesate a crescut și sunt necesare contingente pentru toate statele membre pentru a ține situația sub control și pentru a nu duce la distrugerea industriilor din țările din Europa de Est. Infrastructura din țările limitrofe este incapabilă să facă față acestui aflux masiv de produse agricole provenite din Ucraina, deoarece abia dacă poate asigura nevoile propriilor țări. **Faptul ca intră în țară camioane cu supratonaj nu poate fi imputată nimănui decât autorităților române. Considerăm că prin faptul că negați acest lucru de fapt, asigurați suportul fermierilor ucrainieni și nu ai celor români, care respectă legile românești. Este impetuos necesar să impuneți începând de mâine controale ISCTR la fiecare punct vamal și în port, obligativitatea ca marfa să intre cântărită în țara, la tonajul maximal permis de lege, fără nici o depășire.**

**Dacă nu se iau măsuri, va exista un blocaj total în următoarea campanie.** Șoferii transportatorilor români au confirmat că multe din rapoartele de analize fitosanitare ale produselor agricole din Ucraina sunt rezultate prin efectuarea de analize la probe din marfă proveniență România, care corespunde parametrilor, care se eliberează pe loc contra 300 lei/camion pentru produsele agricole care provin din Ucraina. Este absolut necesar ca aceste practici să înceteze, analizele să se efectueze corect și pentru produsele importate sau care tranzitează țara noastră așa cum se întâmplă în Ungaria și Polonia și în perioada legală prevăzută în legislație. În România ajunge 50% din produsele agricole din Ucraina în mare parte pentru că nu se controlează sau se măsluiesc analizele, cântărirea și se urgentează procedura. Toate autoritățile române trebuie să ia în calcul toate măsurile necesare pentru a se asigura că se respectă legislația și regulile valabile pentru producătorii din țara noastră și UE și se reduce această avalanșă și orientare prioritară către România.

Dacă aproape toate rezultatele analizelor fitosanitare corespund legislației și parametrilor privind reziduurile din plante, atunci solicităm ca și fermierii din România și UE să aibe acces și să li se permită utilizarea acelorași tehnologii și produse fitosanitare de protecția plantelor folosite în Ucraina, care le permit să aibe costuri la 40% din costurile de producție existente în România și UE.

Toate aceste cauze pun în pericol securitatea alimentară a României, viitorul satului românesc şi soarta a zeci de mii de antreprenori din mediul rural.

De asemenea, asa cum am solicitat și în adresele anterioare, capacitatea în portul Constanța să fie reglementată foarte clar în puncte dedicate transportului mărfurilor din Ucraina. Citim cu stupoare că se estimeaza ca 27 milioane de tone din Ucraina din cele 50 mil tone care se estimează a fi produse de Ucraina (plus stocuri existente de 10-11 milioane de tone). Aceasta înseamnă că peste 50% din marfa acestora trece prin România, ceea ce nu este în regula și considerăm că greșeala este în mare parte a autorităților române! Polonia este mult mai aproape de Ucraina și totuși facilitează doar 7% din marfă pe la ei și asta din cauza autorităților poloneze care își fac treaba cu vigilență!

Înțelegem presiunea UE la care sunteți expuși, dar pe de altă parte PIB-ul este format mai mult din munca noastră autohtonă decât din tranzitul și importurile ce nu respectă condițiile legale!

Dacă 27 milioane de tone înseamna doar niște cifre, menționăm că se estimează că exportul agricultorilor români ar fi în jur de 8 milioane tone. Adică putem la dispoziție infrastructura noastră, calculată pentru o capacitate de 3 ori mai mică și în această situație noi devenim furnica ușor de strivit.

Așadar, **Alianța pentru Agricultură și Cooperare,** formată din Federația Națională a Producătorilor din Agricultură, Industria Alimentară și Servicii Conexe din România - ,,**PRO AGRO**”, Liga Asociațiilor Producătorilor Agricoli din România – ,,**LAPAR**” , Uniunea de Ramură Națională a Cooperativelor din Sectorul Vegetal – ,,**UNCSV**”, Asociația Forța Fermierilor - ,,**AFF**”, vă informează că a transmis adresa nr. 0131052023 din 31.05.2023, anexată la prezenta către Comisarul european pentru Comerț, Valdis Dombrovskis.

Vă solicităm să dispuneți și întreprindeți măsurile care se impun, inclusiv în relația cu autoritățile europene pentru următoarele:

1. **Separarea produselor agricole în funcție de proveniența România, UE, Ucraina, Moldova, alte state terțe și eliminarea prioritizării mărfii de proveniență Ucraina în Port, puncte vamale în detrimentul produselor agricole din România.**
2. **Autoritățile române precum: ANSVSA, ANF, ANV, ANAF, ISCTR, Consiliul Concurenței, să se asigure că produsele care sunt importate sau care tranzitează din Ucraina sunt produse în conformitate cu standardele stricte de producție ale UE, greutate, timp de eliberare a buletinelor de analize, inclusiv GMO, preț antidumping și implicit să se consolideze mecanismele de verificare, monitorizare și control pe culoarele de solidaritate.**
3. **Este important să se aprobe cel de-al doilea pachet de compensații minime pentru impactul suferit de fermierii și statele membre situate la frontiere și în apropiere, și să fie cel puțin egal cu suma anunțată de comisarul Janusz Wojciechowski.**
4. **Extinderea măsurilor de interdicție a importurilor din Ucraina către țările cel mai afectate până cel puțin la 14 iunie** **2024**, astfel încât capacitatea de depozitare rămasă să poată fi utilizată pentru a depozita cerealele din România după noua recoltă și pentru a evita ca un nou dumping din Ucraina să aibă iar consecințe asupra pieței cerealelor din România și UE în cel mai vulnerabil moment, luând în considerare evaluarea situației numărului total de contracte semnate anterior, a cantităților sau eliminarea acestei posibilități de falsificare sau de antedatare.
   1. Din cele 27 milioane de tone care se estimează că trec prin cele 5 țări, 18-20 milioane de tone sunt de porumb. Porumbul se recoltează în septembrie. Asta înseamnă că prelungirea adusă de Regulamentul de punere în aplicare (UE) 2023/1100 al Comisiei din 5 iunie 2023 de introducere a unor măsuri preventive privind anumite produse originare din Ucraina nu ajută România care asigură tranzitul pt 50% din această cantitate pentru că Ucraina va facilita prin tranzit ce a rămas ne-exportat din sezonul precedent, circa 10-11 milioane tone. În total vor exporta circa 47-48 mil tone cu tot cu ce a rămas neexportat și **pe 15 septembrie 2023 când va expira interdicția de import, vor inunda România și celelalte 5 state cu porumb și floarea soarelui, exact atunci când se recoltează și vor fi cantități importante de floarea soarelui și porumb de vândut și din țara noastră.** Concluzia este că prin Regulamentul U.E.1100/2023, doar am amânat blocajul de depozitare, transport cu 2 luni și va trebui extins pe întreaga perioadă de aplicabilitate a liberalizării importurilor de produse agricole pentru statele profund afectate.
   2. Asigurarea acelorași condiții de tranzit ale mărfurilor ucrainiene ca și pentru mărfurile românești, precum cantitate reglementată per camion la maxim 40 tone brut, controale ISCTR în vami și port.
   3. Introducerea unei baze de date pentru punctele vamale pentru mărfurile ucrainiene pentru a înregistra și monitoriza situația reală la zi precum și ce marfă intră, pleacă sau rămâne în Romania, preluarea de probe pentru analize fitosanitare din fiecare camion la intrare, sigilarea camioanelor cu marfa ucrainiană în tranzit, prin sigilii cu gps, urmărirea online că respecte traseul și timpii de pauză și verificarea să se mențină categoria de produs declarat și greutatea de la intrare și la ieșirea din țară.
   4. Stabilirea unui % maxim de marfă ucrainiana care tranzitează România. Nu este nici în interesul statelor net importatoare de marfă ucraineană precum Spania, Portugalia, Italia ca marfa să rămână în Romania și să nu ajungă la destinația dorită.
5. **Extinderea listei de produse care fac obiectul interdicției importurilor din Ucraina din Regulamentul U.E. nr. 1000/2023 pentru a include uleiul, făina și mălaiul.**
6. **RECIPROCITATE** - să realizeze obiectivele PAC fără a reduce competitivitatea producătorilor agricoli și fără a impune o concurență neloială asupra produselor agroalimentare din UE în detrimentul celor din afara UE.
7. **Să asigure reacții mai rapide din partea autorităților Române la situația economică actuală din sectorul agricol.**

**Stimate Domnule Președinte Klaus IOHANNIS, Domnule Premier Nicolae CIUCĂ, Stimați Domni Miniștri, suntem și sunteți implicați în apocalipsa agriculturii românești, solidari cu noi sunt fermierii din alte 5 state europene, vă rugăm să binevoiți a susține în toate documentele oficiale, declarații publice, poziții, puncte de vedere pe care le aveți cele menționate mai sus pentru a se întreprinde măsurile necesare ca România și fermierii români să își poată continua activitatea fără blocaje, derapaje și să intre în insolvență sau faliment pentru că nu s-au luat măsurile necesare din partea autorităților naționale și europene. Să fie de înțeles că manifestări populare neguvernamentale sunt doar o chestiune de timp.**

Pentru orice informații suplimentare vă stăm la dispoziție.

Vă mulțumim pentru implicare!

Cu considerație,

În numele tuturor membrilor și organizațiilor membre ale celor 4 organizații.

|  |  |  |  |
| --- | --- | --- | --- |
| **ORGANIZAȚIE** | | **PREȘEDINTE** | **SEMNĂTURĂ ȘI ȘTAMPILĂ** |
| **PRO AGRO** | **Ionel ARION** |  | |
| **LAPAR** | **Nicolae VASILE** |  | |
| **UNCSV** | **Mircea BĂLUȚĂ** |  | |
| **AFF** | **Vlad MACOVEI** |  | |